Πληροφορίες: Κλαίρη Τυραδέλλη

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 11.04.2020

**Αρ. Πρωτ.: 519**

ΠΡΟΣ: Υπουργό Προστασίας του Πολίτη, κ. Μ. Χρυσοχοΐδη

**ΚΟΙΝ: «Πίνακας Αποδεκτών»**

ΘΕΜΑ: «Ενημέρωση της Ε.Σ.Α.μεΑ. για απαράδεκτο περιστατικό κακοποίησης ατόμου με νοητική υστέρηση από αστυνομικά όργανα**»**

**Κύριε Υπουργέ,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** **αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, των ατόμων με χρόνιες παθήσεις και των οικογενειών τους στη χώρα, και είναι ο επίσημα αναγνωρισμένος Κοινωνικός Εταίρος της ελληνικής Πολιτείας σε ζητήματα αναπηρίας και χρόνιων παθήσεων.**

Η Ε.Σ.Α.μεΑ., με έκπληξη ενημερώθηκε από την Περιφερειακή Ομοσπονδία Ατόμων με Αναπηρία Δυτικής Ελλάδας (Π.ΟΜ.Α.μεΑ Δυτικής Ελλάδας), που είναι φορέας-μέλος της, αλλά και από δημοσιεύματα του Τύπου (παραθέτουμε σχετικούς συνδέσμους), για απαράδεκτο περιστατικό αστυνομικής βίας που ασκήθηκε σε βάρος ατόμου με αναπηρία, και συγκεκριμένα, για την άσκηση από αστυνομικά όργανα (ομάδα ΟΠΚΕ) υπεύθυνα για την τήρηση των μέτρων περιορισμένης κυκλοφορίας σωματικής και ψυχολογικής βίας σε έφηβο με νοητική υστέρηση. Όπως ενημερωθήκαμε, το περιστατικό αυτό έλαβε χώρα την Πέμπτη, 9 Απριλίου 2020, στο Λευκοχώρι Γαστούνης.

Εκδήλωση συμπεριφορών, όπως αυτή που περιγράφεται παραπάνω, και μάλιστα από επίσημα όργανα της πολιτείας, μόνο οργή μας προκάλεσε, καθώς συνιστά **καταπάτηση θεμελιωδών ανθρωπίνων δικαιωμάτων**, μεταξύ των οποίων και θεμελιώδη δικαιώματα που κατοχυρώνονται με τη Σύμβαση του Οργανισμού των Ηνωμένων Εθνών για τα Άτομα με Αναπηρίες, που η χώρα μας, μαζί με το Προαιρετικό της Πρωτόκολλο, κύρωσε με τον Ν. 4074/2012. **Η άσκηση οποιασδήποτε μορφής βίας, κακομεταχείρισης και κακοποίησης σε βάρος ατόμων με αναπηρία είναι πλήρως ασύμβατη με όσα προβλέπει η εν λόγω Σύμβαση**, και ειδικότερα σύμφωνα με τα άρθρα:

**- Άρθρο 15: ΑΠΑΛΛΑΓΗ ΑΠΟ ΒΑΣΑΝΙΣΤΗΡΙΑ Ή ΣΚΛΗΡΗ, ΑΠΑΝΘΡΩΠΗ Ή ΤΑΠΕΙΝΩΤΙΚΗ ΜΕΤΑΧΕΙΡΙΣΗ Ή ΤΙΜΩΡΙΑ**

**- Άρθρο 16: ΑΠΑΛΛΑΓΗ ΑΠΟ ΤΗΝ ΕΚΜΕΤΑΛΛΕΥΣΗ, ΤΗ ΒΙΑ ΚΑΙ ΤΗΝ ΚΑΚΟΜΕΤΑΧΕΙΡΙΣΗ**

**- Άρθρο 17: ΠΡΟΣΤΑΣΙΑ ΤΗΣ ΑΚΕΡΑΙΟΤΗΤΑΣ ΤΟΥ ΑΤΟΜΟΥ**

Κύριε Υπουργέ,

Κατανοούμε την ανάγκη προστασίας των πολιτών από τη διάδοση του κορωνοϊού. Κατανοούμε την ανάγκη επιβολής αυστηρών περιοριστικών μέτρων κυκλοφορίας που έχουν επιβληθεί από την ελληνική πολιτεία. Μέτρα που ασφαλώς και είναι αναγκαία, αλλά έχουν εξαιρετικά αρνητικό αντίκτυπο σε άτομα με αναπηρία, χρόνιες παθήσεις και τις οικογένειές τους, και σε καμία περίπτωση δε δικαιολογούν περιστατικά όπως αυτό που αναφέρθηκε παραπάνω. **Δε δεχόμαστε και δε θα ανεχθούμε οποιαδήποτε μορφή άσκησης βίας, από όπου κι αν προέρχεται, πόσο μάλλον από τις επίσημες αρχές του κράτους.**

Απευθυνόμαστε σε εσάς, κάνοντας έκκληση για άμεση προσωπική σας παρέμβαση με σκοπό τη διερεύνηση του εν λόγω περιστατικού και την απόδοση ανάλογων ευθυνών για την διάπραξη ενός τόσο σοβαρού και απαράδεκτου πειθαρχικού παραπτώματος εις βάρος πολίτη, και δη πολίτη με αναπηρία.

Σας ευχαριστούμε εκ των προτέρων.

*Συνημμένα*:

1. Επιστολή Π.ΟΜ.Α.μεΑ Δυτικής Ελλάδας υπ. αρίθ. 140/11.04.2020

2. Σύνδεσμοι Δημοσιευμάτων:

- <https://tvxs.gr/news/ellada/ileia-astynomikoi-perasan-gia-diarrikti-22xrono-amea-kai-ton-ksylokopisan>

- <https://apokalypseis.com/?p=10443>

- <https://www.gazzetta.gr/plus/koinwnia/article/1464883/astynomikoi-stin-ileia-htypisan-amea-giati-ton-perasan-gia-diarrikti>

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υφυπουργού Προστασίας του Πολίτη, κ. Ν. Χαρδαλιά

- Γραφείο Υφυπουργού Προστασίας του Πολίτη, κ. Ελ. Οικονόμου

- Γραφείο Γ. Γραμματέα. Δημόσιας Τάξης, κ. Κ. Τσουβάλα

- Γραφείο Γ. Γραμματέα Προστασίας του Πολίτη, κ. Β. Παπαγεωργίου

- Γραφείο Αρχηγού Ελληνικής Αστυνομίας, Αντιστράτηγου, κ. Μ. Καραμαλάκη

- Γραφείο Γενικού Επιθεωρητή Νοτίου Ελλάδας, Αντιστράτηγου, κ. Κ. Λαγουδάκη

- Γενική Περιφερειακή Αστυνομική Διεύθυνση Δυτικής Ελλάδας

- Γραφείο Δημάρχου Πηνειού, κ. Αν. Μαρίνο

- Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.ΑμεΑ)

- Περιφερειακή Ομοσπονδία Ατόμων με Αναπηρία Δυτικής Ελλάδας (Π.ΟΜ.Α.μεΑ Δυτικής Ελλάδας)

- Φορείς-Μέλη Π.ΟΜ.Α.μεΑ Δυτικής Ελλάδας

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |